CELEX: 32022R0025
Language: el
Date: 2021-09-22 00:00:00
Title: Κατ’ εξουσιοδότηση κανονισμός (ΕΕ) 2022/25 της Επιτροπής της 22ας Σεπτεμβρίου 2021 για τη συμπλήρωση του κανονισμού (ΕΕ) 2019/2033 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που προσδιορίζουν τις μεθόδους μέτρησης των παραγόντων Κ που αναφέρονται στο άρθρο 15 του εν λόγω κανονισμού (Κείμενο που παρουσιάζει ενδιαφέρον για τον ΕΟΧ)

11.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 6/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/25 ΤΗΣ ΕΠΙΤΡΟΠΗΣ
         της 22ας Σεπτεμβρίου 2021
         για τη συμπλήρωση του κανονισμού (ΕΕ) 2019/2033 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που προσδιορίζουν τις μεθόδους μέτρησης των παραγόντων Κ που αναφέρονται στο άρθρο 15 του εν λόγω κανονισμού
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/2033 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των κανονισμών (ΕΕ) αριθ. 1093/2010, (ΕΕ) αριθ. 575/2013, (ΕΕ) αριθ. 600/2014 και (ΕΕ) αριθ. 806/2014 (1), και ιδίως το άρθρο 15 παράγραφος 5 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Για ορισμένους από τους παράγοντες Κ, κατά την έννοια του άρθρου 4 παράγραφος 1 σημείο 26) του κανονισμού (ΕΕ) 2019/2033, δεν απαιτούνται περαιτέρω διευκρινίσεις, δεδομένου ότι ο εν λόγω κανονισμός αναπτύσσει λεπτομερώς τις μεθόδους για τη μέτρησή τους. Αυτό ισχύει για τον παράγοντα Κ «κίνδυνος καθαρής θέσης» (K-NPR), ο οποίος προκύπτει από τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (2), καθώς και για τον παράγοντα Κ «κίνδυνος συγκέντρωσης» (K-CON) και τον παράγοντα Κ «αθέτηση αντισυμβαλλομένου» (K-TCD), όπου χρησιμοποιείται απλουστευμένη εφαρμογή των αντίστοιχων απαιτήσεων του εν λόγω κανονισμού. Ωστόσο, σε άλλες περιπτώσεις, όπως τα «περιουσιακά στοιχεία υπό διαχείριση» (AUM), τα «χρήματα πελατών υπό κατοχή» (CMH), οι «εκτελούμενες εντολές πελατών» (COH), τα «περιουσιακά στοιχεία υπό φύλαξη και διαχείριση» (ASA) και η «ημερήσια ροή συναλλαγών» (DTF), οι μέθοδοι μέτρησης των εν λόγω παραγόντων θα επωφελούνταν από περαιτέρω διευκρινίσεις.
                  
               
                     (2)
                  
                  
                     Όλες οι δραστηριότητες που ασκούνται από μια επιχείρηση επενδύσεων θα πρέπει να αποτυπώνονται με παράγοντες Κ, προκειμένου να αντικατοπτρίζονται επαρκώς οι κίνδυνοι. Λαμβανομένου υπόψη ότι ο συνδεδεμένος αντιπρόσωπος είναι φυσικό ή νομικό πρόσωπο που ενεργεί μόνο για λογαριασμό συγκεκριμένης επιχείρησης επενδύσεων και υπό την πλήρη και άνευ όρων ευθύνη της εν λόγω επιχείρησης επενδύσεων, είναι αναγκαίο να διασφαλιστεί ότι κάθε δραστηριότητα συνδεδεμένου αντιπροσώπου περιλαμβάνεται στους παράγοντες Κ AUM, ASA, CMH και COH της επιχείρησης επενδύσεων.
                  
               
                     (3)
                  
                  
                     Η επενδυτική υπηρεσία των «επενδυτικών συμβουλών», που αναφέρεται στο παράρτημα I τμήμα Α σημείο 5) της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (3), είναι διαφορετική από την παρεπόμενη υπηρεσία «παροχής συμβουλών σε επιχειρήσεις σχετικά με τη διάρθρωση του κεφαλαίου, την κλαδική στρατηγική και συναφή θέματα, καθώς και συμβουλών και υπηρεσιών σχετικά με συγχωνεύσεις και εξαγορές επιχειρήσεων», που αναφέρεται στο παράρτημα I τμήμα Β σημείο 3) της εν λόγω οδηγίας. Στο πλαίσιο αυτό και με βάση, επίσης, τον ορισμό των «επενδυτικών συμβουλών διαρκούς χαρακτήρα» του άρθρου 4 παράγραφος 1 σημείο 21) του κανονισμού (ΕΕ) 2019/2033, όπου δεν περιλαμβάνεται η προαναφερθείσα παρεπόμενη υπηρεσία, είναι αναγκαίο να διευκρινιστεί ότι τα περιουσιακά στοιχεία υπό διαχείριση που σχετίζονται με την εν λόγω παρεπόμενη υπηρεσία θα πρέπει να εξαιρούνται για τους σκοπούς του υπολογισμού του παράγοντα K-AUM.
                  
               
                     (4)
                  
                  
                     Προκειμένου να διασφαλιστεί η συνεπής μέτρηση των AUM και ASA κατά τον υπολογισμό των παραγόντων K-AUM και K-ASA, τα χρηματοπιστωτικά μέσα θα πρέπει να αποτιμώνται στην εύλογη αξία τους σύμφωνα με τα ισχύοντα λογιστικά πρότυπα, ώστε να αντικατοπτρίζεται η αγοραία αξία των χρηματοπιστωτικών μέσων, στις περιπτώσεις που είναι διαθέσιμη.
                  
               
                     (5)
                  
                  
                     Δεδομένου ότι η βαθμονόμηση του συντελεστή CMH στον πίνακα 1 του άρθρου 15 του κανονισμού (ΕΕ) 2019/2033 λαμβάνει ήδη υπόψη τον κίνδυνο για τους πελάτες που συνδέεται με τη διαχείριση των ρευστών διαθεσίμων, τα ποσά που περιλαμβάνονται στη μέτρηση των CMH δεν θα πρέπει να περιλαμβάνονται στη μέτρηση των AUM. Επιπλέον, προκειμένου να αποφευχθεί τυχόν διπλή προσμέτρηση κατά τον υπολογισμό των κεφαλαιακών απαιτήσεων, τα ποσά που έχουν ήδη ληφθεί υπόψη για τη μέτρηση των CMH δεν θα πρέπει να περιλαμβάνονται στη μέτρηση των ASA.
                  
               
                     (6)
                  
                  
                     Ο ορισμός των CMH στο άρθρο 4 παράγραφος 1 σημείο 28) του κανονισμού (ΕΕ) 2019/2033, μαζί με την αιτιολογική σκέψη 24 του εν λόγω κανονισμού, αποσαφηνίζουν τα ποσά που πρέπει να λαμβάνονται υπόψη για τη μέτρηση των CMH. Ως εκ τούτου, αρκεί να προσδιοριστούν περαιτέρω οι υπόλοιπες λειτουργικές πτυχές της μεθόδου μέτρησης των CMH, προκειμένου να διασφαλιστεί η αξιοπιστία των στοιχείων CMH, ιδίως με την αποφυγή της υπερβολικής εξάρτησης από την εξωτερική υποβολή εκθέσεων και με την εστίαση στα εσωτερικά λογιστικά αρχεία και αριθμητικά στοιχεία της επιχείρησης επενδύσεων που χρησιμοποιούνται για [την] εσωτερική συμφωνία στοιχείων.
                  
               
                     (7)
                  
                  
                     Οι μέθοδοι για τη μέτρηση των ποσών που πρέπει να συμπεριλαμβάνονται στις COH ως λήψη και διαβίβαση εντολών και εκτέλεση εντολών θα πρέπει να περιλαμβάνουν ειδικούς κανόνες για την περίπτωση που οι αγοραίες τιμές δεν είναι άμεσα διαθέσιμες, επειδή δεν περιλαμβάνονται στις εντολές. Είναι αναγκαίο να αντικατοπτρίζονται οι διαφορές μεταξύ της περίπτωσης εκτέλεσης εντολών και της περίπτωσης λήψης και διαβίβασης, καθώς οι τιμές και ο χρόνος καταγραφής των εντολών για τη μέτρηση των COH μπορεί να διαφέρουν σε κάθε περίπτωση. Επιπλέον, στην περίπτωση λήψης και διαβίβασης εντολών, ειδικότερα, οι διαβιβασθείσες εντολές αποτελούν καλύτερο σημείο αναφοράς για τον σκοπό αυτόν από ό,τι οι ληφθείσες εντολές, δεδομένου ότι οι δεύτερες ενδέχεται να μην διαβιβαστούν.
                  
               
                     (8)
                  
                  
                     Δεδομένου ότι η επενδυτική υπηρεσία της «λήψης και διαβίβασης εντολών σχετικών με ένα ή περισσότερα χρηματοπιστωτικά μέσα», που αναφέρεται στο παράρτημα I τμήμα Α σημείο 1 της οδηγίας 2014/65/ΕΕ, είναι διακριτή από τις επενδυτικές δραστηριότητες της «λειτουργίας πολυμερών μηχανισμών διαπραγμάτευσης ή μηχανισμών οργανωμένης διαπραγμάτευσης — ΠΜΔ, ΜΟΔ», που αναφέρονται στα σημεία 8) και 9) του τμήματος Α του εν λόγω παραρτήματος, είναι αναγκαίο να διευκρινιστεί ότι τα συμφέροντα αγοράς και πώλησης που συγκεντρώνονται σε ΠΜΔ και ΜΟΔ τους οποίους διαχειρίζεται η επιχείρηση επενδύσεων δεν πρέπει να συμπεριλαμβάνονται στον υπολογισμό των K-COH συναλλαγών τοις μετρητοίς ή των K-COH παραγώγων.
                  
               
                     (9)
                  
                  
                     Δεδομένου ότι οι κεφαλαιακές απαιτήσεις για τις επιχειρήσεις επενδύσεων βάσει του κανονισμού (ΕΕ) 2019/2033 βασίζονται στους παράγοντες Κ που καλύπτουν όλες τις υπηρεσίες και δραστηριότητες που περιλαμβάνονται στο παράρτημα I της οδηγίας 2014/65/ΕΕ, είναι αναγκαίο να θεσπιστούν κανόνες για την προσαρμογή των εν λόγω μεθόδων στις περιπτώσεις στις οποίες διαφορετικά θα μπορούσε να πραγματοποιηθεί διπλή προσμέτρηση. Αυτό ισχύει, ιδίως, για ορισμένες παρεπόμενες υπηρεσίες οι οποίες μπορούν να παρέχονται μόνο σε συνδυασμό με υπηρεσίες και δραστηριότητες που απαριθμούνται στο παράρτημα I τμήμα Α της εν λόγω οδηγίας. Ως εκ τούτου, οι εντολές που σχετίζονται με την παρεπόμενη υπηρεσία που αναφέρεται στο παράρτημα I τμήμα Β σημείο 3) της οδηγίας 2014/65/ΕΕ (παροχή συμβουλών σε επιχειρήσεις σχετικά με τη διάρθρωση του κεφαλαίου, την κλαδική στρατηγική και συναφή θέματα, καθώς και συμβουλών και υπηρεσιών σχετικά με συγχωνεύσεις και εξαγορές επιχειρήσεων), οι οποίες αφορούν την παροχή συμβουλών σε συναλλαγές μεταξύ επενδυτών, στην περίπτωση εταιρικών χρηματοδοτήσεων ή συναλλαγών ιδιωτικών κεφαλαίων, δεν θα πρέπει να συμπεριλαμβάνονται στη μέτρηση των AUM, ούτε σε εκείνη των COH, δεδομένου ότι οι εν λόγω παράγοντες Κ τις λαμβάνουν ήδη υπόψη.
                  
               
                     (10)
                  
                  
                     Ο κανονισμός (ΕΕ) 2019/2033 προβλέπει δύο διαφορετικούς συντελεστές για τη μέτρηση των COH στον πίνακα 1 του άρθρου 15, έναν για τις συναλλαγές τοις μετρητοίς και έναν χωριστό για τα παράγωγα. Θα πρέπει να παρασχεθούν περαιτέρω διευκρινίσεις σχετικά με τον τρόπο κατανομής των συναλλαγών μεταξύ των δύο κατηγοριών μέσων και τη μέθοδο αποτίμησης που πρέπει να χρησιμοποιείται σε κάθε περίπτωση. Ειδικότερα, τα παράγωγα θα πρέπει να περιλαμβάνονται στη μέτρηση των παραγόντων Κ με βάση την ονομαστική αξία και οι συναλλαγές τοις μετρητοίς στην αγοραία αξία, διότι οι συντελεστές των παραγόντων Κ βαθμονομούνται σε αυτή τη βάση.
                  
               
                     (11)
                  
                  
                     Είναι αναγκαίο να προσδιοριστεί ο υπολογισμός του ονομαστικού ποσού ενός παραγώγου, διότι ο κανονισμός (ΕΕ) 2019/2033 δεν περιέχει κανόνες για τον τρόπο υπολογισμού του. Δεδομένου ότι στο άρθρο 29 παράγραφος 3 του κανονισμού (ΕΕ) 2019/2033 θεσπίζονται κανόνες σχετικά με τον τρόπο υπολογισμού του ονομαστικού ποσού των παραγώγων για τους σκοπούς του υπολογισμού της TCD, και προκειμένου να διασφαλιστεί η συνέπεια στη μέτρηση των TCD και DTF, οι εν λόγω κανόνες για τη μέτρηση του ονομαστικού ποσού ενός παραγώγου θα πρέπει να ισχύουν και για τη μέτρηση της DTF.
                  
               
                     (12)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών (ΕΑΤ) στην Επιτροπή.
                  
               
                     (13)
                  
                  
                     Η ΕΑΤ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τις συμβουλές της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4). Η ΕΑΤ ζήτησε επίσης τη γνώμη της Ευρωπαϊκής Αρχής Κινητών Αξιών και Αγορών πριν από την υποβολή των σχεδίων τεχνικών προτύπων στα οποία βασίζεται ο παρών κανονισμός,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΤΜΉΜΑ 1
         
            ΜΈΘΟΔΟΙ ΜΈΤΡΗΣΗΣ ΤΩΝ ΠΑΡΑΓΌΝΤΩΝ Κ ΚΙΝΔΎΝΟΥ ΓΙΑ ΤΟΝ ΠΕΛΆΤΗ
         
         
            Άρθρο 1
            Μέθοδοι μέτρησης των παραγόντων Κ κινδύνου για τον πελάτη στην περίπτωση επενδυτικών υπηρεσιών και δραστηριοτήτων που διεξάγονται με τη χρήση συνδεδεμένων αντιπροσώπων
            Για τους σκοπούς της μέτρησης των παραγόντων Κ κινδύνου για τον πελάτη (RtC) σύμφωνα με το άρθρο 16 του κανονισμού (ΕΕ) 2019/2033, η επιχείρηση επενδύσεων περιλαμβάνει σε καθέναν από τους παράγοντες AUM, CMH, ASA και COH που αναφέρονται στα άρθρα 17, 18, 19 και 20 του εν λόγω κανονισμού, αντίστοιχα, κάθε ποσό που σχετίζεται με τις επενδυτικές υπηρεσίες και δραστηριότητες της επιχείρησης επενδύσεων, οι οποίες πραγματοποιούνται από συνδεδεμένους αντιπροσώπους εγγεγραμμένους για να ενεργούν για λογαριασμό της.
         
         
            Άρθρο 2
            Μέθοδοι μέτρησης των AUM σε περίπτωση μη διακριτικών συμβουλευτικών ρυθμίσεων διαρκούς χαρακτήρα
            
               1.   Για τους σκοπούς της μέτρησης των παραγόντων Κ του RtC σύμφωνα με το άρθρο 16 του κανονισμού (ΕΕ) 2019/2033, μια επιχείρηση επενδύσεων δεν περιλαμβάνει στα AUM της, που αναφέρονται στο άρθρο 17 του εν λόγω κανονισμού, ποσά περιουσιακών στοιχείων που σχετίζονται με τις παρεπόμενες υπηρεσίες που αναφέρονται στο παράρτημα I τμήμα Β σημείο 3 της οδηγίας 2014/65/ΕΕ.
            
            
               2.   Όταν μια επιχείρηση επενδύσεων παρέχει μη διακριτικές συμβουλευτικές ρυθμίσεις διαρκούς χαρακτήρα σε άλλη οντότητα του χρηματοπιστωτικού τομέα που αναλαμβάνει τη διακριτική διαχείριση χαρτοφυλακίου, περιλαμβάνει στα AUM της, που αναφέρονται στο άρθρο 17 του κανονισμού (ΕΕ) 2019/2033, τυχόν ποσά περιουσιακών στοιχείων που σχετίζονται με τις εν λόγω μη διακριτικές συμβουλευτικές ρυθμίσεις.
            
         
         
            Άρθρο 3
            Μέθοδοι μέτρησης των AUM σε περίπτωση διακριτικής διαχείρισης χαρτοφυλακίου
            Για τους σκοπούς του άρθρου 17 του κανονισμού (ΕΕ) 2019/2033, η μέτρηση του συνόλου των μηνιαίων AUM πραγματοποιείται σύμφωνα με όλα τα ακόλουθα:
            
                        α)
                     
                     
                        ο υπολογισμός περιλαμβάνει την αξία των χρηματοπιστωτικών μέσων που αποτιμώνται στην εύλογη αξία σύμφωνα με τα ισχύοντα λογιστικά πρότυπα·
                     
                  
                        β)
                     
                     
                        τα χρηματοπιστωτικά μέσα με αρνητική εύλογη αξία περιλαμβάνονται στην απόλυτη τιμή·
                     
                  
                        γ)
                     
                     
                        ο υπολογισμός περιλαμβάνει ρευστά διαθέσιμα εκτός από τυχόν ποσά που καλύπτονται από CMH σύμφωνα με το άρθρο 4 του παρόντος κανονισμού.
                     
                  
         
            Άρθρο 4
            Μέθοδοι μέτρησης των CMH
            Για τους σκοπούς του άρθρου 18 του κανονισμού (ΕΕ) 2019/2033, η μέτρηση των CMH βασίζεται στα ακόλουθα:
            
                        α)
                     
                     
                        υπόλοιπα που χρησιμοποιεί η επιχείρηση επενδύσεων για τις εσωτερικές της συμφωνίες στοιχείων·
                     
                  
                        β)
                     
                     
                        τις αξίες που περιλαμβάνονται στα λογιστικά αρχεία της επιχείρησης επενδύσεων.
                     
                  
         
            Άρθρο 5
            Μέθοδοι μέτρησης των ASA
            Για τους σκοπούς του άρθρου 19 του κανονισμού (ΕΕ) 2019/2033, η μέτρηση του συνόλου των ημερήσιων ASA περιλαμβάνει την αξία όλων των χρηματοπιστωτικών μέσων του πελάτη υπό φύλαξη και διαχείριση, που αποτιμώνται στην εύλογη αξία σύμφωνα με τα ισχύοντα λογιστικά πρότυπα. Εξαιρούνται τα CMH που αναφέρονται στο άρθρο 4 του παρόντος κανονισμού.
         
         
            Άρθρο 6
            Μέθοδοι μέτρησης της εκτέλεσης εντολών στις COH
            
               1.   Για τους σκοπούς του υπολογισμού του παράγοντα K-COH σύμφωνα με το άρθρο 20 του κανονισμού (ΕΕ) 2019/2033, η επιχείρηση επενδύσεων περιλαμβάνει στον υπολογισμό των COH του συγκεκριμένου πελάτη τη χρονική στιγμή κατά την οποία έχει επιβεβαιωθεί ότι η εκτέλεση πραγματοποιήθηκε και ότι η τιμή είναι γνωστή.
            
            
               2.   Όταν μια επιχείρηση επενδύσεων εκτελεί για λογαριασμό πελάτη εντολή που λαμβάνεται από άλλη επιχείρηση επενδύσεων, ο υπολογισμός των COH από την εκτελέστρια επιχείρηση επενδύσεων περιλαμβάνει την εν λόγω εντολή στο σύνολο των εντολών της που προσμετρώνται για τους σκοπούς της εκτέλεσης εντολών πελατών και την εξαιρεί από το σύνολο των εντολών που προσμετρώνται για τους σκοπούς της λήψης και διαβίβασης εντολών.
            
         
         
            Άρθρο 7
            Μέθοδοι μέτρησης της λήψης και διαβίβασης εντολών στις COH
            
               1.   Για τους σκοπούς του υπολογισμού του παράγοντα K-COH σύμφωνα με το άρθρο 20 του κανονισμού (ΕΕ) 2019/2033, όταν μια επιχείρηση επενδύσεων λαμβάνει και διαβιβάζει εντολή πελάτη, η εν λόγω εντολή περιλαμβάνεται στη χρονική στιγμή κατά την οποία η επιχείρηση επενδύσεων διαβιβάζει την εντολή σε άλλη επιχείρηση επενδύσεων ή χρηματιστή εκτέλεσης της πράξης.
            
            
               2.   Μια επιχείρηση επενδύσεων δεν περιλαμβάνει στη μέτρηση των COH εντολές που λαμβάνονται και διαβιβάζονται, όταν φέρνει σε επαφή δύο ή περισσότερους επενδυτές για την πραγματοποίηση συναλλαγής μεταξύ των εν λόγω επενδυτών, όπως στην περίπτωση εταιρικών χρηματοδοτήσεων ή συναλλαγών ιδιωτικών κεφαλαίων.
            
            
               3.   Σε περίπτωση που μια επιχείρηση επενδύσεων περιλαμβάνει στη μέτρηση των COH εντολές που λαμβάνονται και διαβιβάζονται, χρησιμοποιεί την τιμή που περιλαμβάνεται στις εντολές. Σε περίπτωση που η τιμή δεν περιλαμβάνεται στις εντολές, συμπεριλαμβανομένης της περίπτωσης κατά την οποία οι εν λόγω εντολές είναι με όριο, η επιχείρηση επενδύσεων χρησιμοποιεί την αγοραία τιμή του χρηματοπιστωτικού μέσου κατά την ημέρα της διαβίβασης.
            
            
               4.   Τα συμφέροντα αγοράς και πώλησης που συγκεντρώνονται από επιχείρηση επενδύσεων με σκοπό τη λειτουργία πολυμερούς μηχανισμού διαπραγμάτευσης ή μηχανισμού οργανωμένης διαπραγμάτευσης, όπως ορίζονται στο άρθρο 4 παράγραφος 1 σημεία 22) και 23) της οδηγίας 2014/65/ΕΕ, δεν συμπεριλαμβάνονται στη μέτρηση των COH.
            
         
         
            Άρθρο 8
            Μέθοδοι μέτρησης των συναλλαγών τοις μετρητοίς για τους σκοπούς των COH
            
               1.   Για τους σκοπούς της μέτρησης των COH σύμφωνα με το άρθρο 20 του κανονισμού (ΕΕ) 2019/2033, μια επιχείρηση επενδύσεων περιλαμβάνει στις συναλλαγές τοις μετρητοίς κάθε συναλλαγή κατά την οποία ο αντισυμβαλλόμενος αναλαμβάνει να διαπραγματευθεί οποιοδήποτε από τα ακόλουθα:
               
                           α)
                        
                        
                           μεταβιβάσιμες κινητές αξίες·
                        
                     
                           β)
                        
                        
                           μέσα χρηματαγοράς·
                        
                     
                           γ)
                        
                        
                           μερίδια σε οργανισμούς συλλογικών επενδύσεων·
                        
                     
                           δ)
                        
                        
                           δικαιώματα προαίρεσης διαπραγματεύσιμα στο χρηματιστήριο.
                        
                     
            
               2.   Για τους σκοπούς της μέτρησης των COH ενός δικαιώματος προαίρεσης διαπραγματεύσιμου στο χρηματιστήριο, η επιχείρηση επενδύσεων χρησιμοποιεί το τίμημα του δικαιώματος προαίρεσης που χρησιμοποιείται για την εκτέλεση του εν λόγω δικαιώματος προαίρεσης.
            
         
         
            Άρθρο 9
            Μέθοδοι μέτρησης των παραγώγων για τους σκοπούς των COH
            Για τους σκοπούς της μέτρησης των COH σύμφωνα με το άρθρο 20 του κανονισμού (ΕΕ) 2019/2033 όσον αφορά τα παράγωγα, το ονομαστικό ποσό μιας σύμβασης παραγώγων προσδιορίζεται δυνάμει του άρθρου 29 παράγραφος 3 του εν λόγω κανονισμού.
         
         ΤΜΉΜΑ 2
         
            ΜΈΘΟΔΟΙ ΜΈΤΡΗΣΗΣ ΤΩΝ ΠΑΡΑΓΌΝΤΩΝ Κ ΚΙΝΔΎΝΟΥ ΓΙΑ ΤΗΝ ΕΠΙΧΕΊΡΗΣΗ
         
         
            Άρθρο 10
            Μέθοδοι μέτρησης των συναλλαγών τοις μετρητοίς για τους σκοπούς της DTF
            
               1.   Για τους σκοπούς της μέτρησης της DTF σύμφωνα με το άρθρο 33 του κανονισμού (ΕΕ) 2019/2033 σχετικά με τις συναλλαγές τοις μετρητοίς, μια επιχείρηση επενδύσεων περιλαμβάνει στις συναλλαγές τοις μετρητοίς κάθε συναλλαγή κατά την οποία ο αντισυμβαλλόμενος αναλαμβάνει να διαπραγματευθεί οποιοδήποτε από τα ακόλουθα:
               
                           α)
                        
                        
                           μεταβιβάσιμες κινητές αξίες·
                        
                     
                           β)
                        
                        
                           μέσα χρηματαγοράς·
                        
                     
                           γ)
                        
                        
                           μερίδια σε οργανισμούς συλλογικών επενδύσεων·
                        
                     
                           δ)
                        
                        
                           δικαιώματα προαίρεσης διαπραγματεύσιμα στο χρηματιστήριο.
                        
                     
            
               2.   Για τους σκοπούς της μέτρησης της DTF ενός δικαιώματος προαίρεσης διαπραγματεύσιμου στο χρηματιστήριο, η επιχείρηση επενδύσεων χρησιμοποιεί το τίμημα του δικαιώματος προαίρεσης που χρησιμοποιείται για την εκτέλεση του εν λόγω δικαιώματος προαίρεσης.
            
         
         
            Άρθρο 11
            Μέθοδοι μέτρησης των παραγώγων για τους σκοπούς της DTF
            Για τους σκοπούς της μέτρησης της DTF σύμφωνα με το άρθρο 33 του κανονισμού (ΕΕ) 2019/2033 όσον αφορά τα παράγωγα, το ονομαστικό ποσό μιας σύμβασης παραγώγων προσδιορίζεται δυνάμει του άρθρου 29 παράγραφος 3 του εν λόγω κανονισμού.
         
         
            Άρθρο 12
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 314 της 5.12.2019, σ. 1.
         
            (2)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
         
            (3)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
         
            (4)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).